REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/454-13

22. novembar 2013. godine

B e o g r a d

ZAPISNIK

36. SEDNICE ODBORA ZA ZAŠTITU ŽIVOTNE SREDINE,

ODRŽANE 22. NOVEMBRA 2013. GODINE

Sednica je počela u 14,02 časova.

Sednicom je predsedavala Milica Vojić Marković, predsednik Odbora.

Sednici su prisustvovali članovi Odbora: Aleksandra Tomić, Željko Sušec, Biljana Ilić Stošić, Zoran Bojanić, Gordana Čomić, Živojin Stanković, Ivan Karić kao i Nevena Stojanović, zamenik člana Odbora Zorana Vasića, Radoslav Milovanović, zamenik člana Odbora Dejana Nikolića i Slobodan Veličković, zamenik člana Odbora Konstantina Arsenovića.

Sednici nisu prisustvovali članovi Odbora: Konstantin Arsenović, Jelena Mijatović, Ivana Dinić, Jelena Travar Miljević, Dejan Nikolić, Judita Popović i Zoran Vasić.

Osim članova i zamenika članova Odbora, sednici su prisustvovali i predstavnici Ministarstva finansija: Nikola Ćorsović, državni sekretar, Nada Mirković, načelnik i Milesa Marjanović; predstavnici Ministarstva enegretike, razvoja i zaštite životne sredine: Gordana Škoro, sekretar ministarstva, Biljana Grandović, načelnik Odeljenja za materijalno-finansijske poslove, Dragana Milosavljević samostalni saradnik u Odeljenju za materijalno- finansijske poslove i Vinka Milanović, mlađi savetnik; predstavnici Ministarstva prirodnih resursa, rudarstva i prostornog planiranja: Dragana Marković, državni sekretar i Dijana Stanković, načelnik Odeljenja za materijalno-finansijske poslove, kao i predstavnici NVO na „zelenoj stolici“: Jelena Mićić iz Centra modernih veština i Tanja Petrović iz Mladih istraživača Srbije.

S obzirom na to da na početku sednice nije bilo kvoruma za odlučivanje, predsednik Odbora dala je reč predstavniku Ministarstva finansija, kako bi Odbor informisao o razdelima Predloga zakona o budžetu Republike Srbije za 2014. godinu, koji se odnose na Ministarstvo energetike, razvoja i zaštite životne sredine i Ministarstvo prirodnih resursa, rudarstva i prostornog planiranja.

Nikola Ćorsović, državni sekretar Ministarstva finansija rekao je da je predlog budžeta napravljen u skladu sa novom fiskalnom strategijom kojoj je cilj da u naredne tri godine stabilizuje javni dug na nivou od 69% BDP. Bez ušteda koje su predviđene, javni dug bi vrlo brzo prešao granicu od 70%, a možda dostigao i 80% BDP, što bi dovelo do bankrota države. U skladu sa tim predviđene su mere štednje koje su objavljene pre mesec dana, čime je otvoren put za suštinske reforme, koje su odlagane dugi niz godina. Predviđen je deficit na nivou od 4,6% BDP, a konsolidovani budžet predviđa deficit od 5,5% BDP, a kada se uzmu u obzir i finasijske trnasakcije koje po strukturi ne spadaju direktno u budžet RS, ali po suštini predstavljaju deficit, on iznosi 7,1% BDP. Jedan deo deficita je novi, a veći deo je nasleđen iz prethodnog perioda (aktivacije garancija). I pored mera štednje, deficit je na skoro istom nivou kao i prošle godine. Razlog tome je taj što su kamate drastično veće nego prošle godine. Predviđen je tranzicioni fond od 20 milijardi dinara, koji će pokriti troškove restruktuiranja javnih preduzeća (završetak tranzicije). Treći najveći trošak predstavlja prelazak RTS i RTV Vojvodine na finansiranje iz budžeta RS. Što se tiče razdela koji se odnose na Ministarstvo energetike, razvoja i zaštite životne sredine i Ministarstvo prirodnih resursa, rudarstva i prostornog planiranja, rekao je da su sredstva koja su predviđena povećana u odnosu na ona predviđena rebalansom budžeta ѕa 2013. godinu (referentna tačka).

Pošto je konstatovala da su u međuvremenu došli članovi Odbora i da postoji kvorum za rad i odlučivanje, predsednik Odbora predložila je da se usvoji dnevni red.

Na predlog predsednika Odbora, jednoglasno je usvojen sledeći

D n e v n i r e d :

1. Razmatranje Predloga zakona o budžetu Republike Srbije za 2014. godinu- razdeo 27, Ministarstvo energetike, razvoja i zaštite životne sredine i razdeo 29, Ministarstvo prirodnih resursa, rudarstva i prostornog planiranja;

2. Razno.

Pre prelaska na rad po utvrđenom dnevnom redu, Odbor je jednoglasno usvojio zapisnik 35. sednice Odbora, održane 19. novembra 2013. godine.

Prva tačka dnevnog reda - **Razmatranje Predloga zakona o budžetu Republike Srbije za 2014. godinu- razdeo 27, Ministarstvo energetike, razvoja i zaštite životne sredine i razdeo 29, Ministarstvo prirodnih resursa, rudarstva i prostornog planiranja**

Biljana Grandović, načelnik Odeljenja za materijalno-finansijske poslove u Ministarstvu enegretike, razvoja i zaštite životne sredine, istakla je da je predlog budžeta za 2014. godinu pravljen na osnovu Uputstva ministra finansija za izradu predloga planova ministarstava za 2014. sa projekcijama za 2015. i 2016. godinu, pri čemu su ministarstva bila dužna da se pridržavaju limita koji su određeni na godišnjem nivou. Sredstva za 2014, 2015. i 2016. su još ove godine prikazana po principu linijskog planiranja budžeta, kao i da je Agencija za zaštitu životne sredine ove godine, kao pilot projekat, prikazala svoj plan kroz programsko prikazivanje sredstava. Ukupan budžet za zaštitu životne sredine planiran je na razdelu 27, na funkciji 560 „Zaštita životne sredine neklasifikovana na drugom mestu“ i iznosi 4 milijarde i 113 miliona 601 000 dinara.

Dragana Marković, državni sekretar Ministarstva prirodnih resursa, rudarstva i prostornog planiranja, istakla je da se i ovo ministarstvo pridržavalo smernica, limita i uputstava ministra finansija, imajući u vidu i zahteve organizacionih jedinica ministarstva. Napomenula je da je na funkciji 560, apriprijacija 424 specijalizovane usluge, odobreno 16 870 000 dinara. Budžet za ovo ministrastvo je 656 670 000 dinara, od čega je 15 miliona dinara planirano za sistemski monitoring zemljišta, milion dinara za uticaj promene klime na biodiverzitet šumskih ekosistema, a ostatak za prirodne resurse. Na aproprijaciji 451 predviđene su subvencije javnim nefinansijskim preduzećima, gde je planirano i odobreno 160 miliona dinara - za sufinansiranje programa upravljača zeštićenih prirodnih dobara od nacionalnog interesa. Ovo ministarstvo je planiralo i dodatna sredstva, koja nisu odobrena od strane Ministarstva finansija, u iznosu od 21 100 000 dinara – za izradu akcionog plana orživog korišćenja obnovljivih izvora energije, za potrebe izrade projekata za procenu uticaja promene klime na biodiverzitet šumskih ekosistema u Srbiji, za integralni program za upravljanje zaštićenim područjima i dr. prirodnim vrednostima, za izradu projekta karakterizacije predela Srbije, kao i za veštački mrest mladice potočne pastrmke.

U diskusiji koja je usledila, učestvovali su: Gordana Čomić, Nikola Ćorsović, Nada Mirković, Milica Vojić Marković, Biljana Grandović i Aleksandra Tomić.

Član Odbora Gordana Ćomić postavila je pitanje koje se odnosilo na spomenuta uputstva Ministarstva finansija, s obzirom da nije urađen rebalans budžeta posle rekonstrukcije Vlade. Posle rekonstrukcije Vlade, oba ministarstva su ostala sa istim nadležnostima. Postavila je pitanje koja su to uputstva za izradu budžeta za 2014. godinu, koja prenebegavaju činjenicu da nije donet rebalans nakon rekonstrukcije Vlade.

Nikola Ćorsović, državni sekretar Ministarstva finansija rekao je da ne vidi kako je rebalans budžeta vezan za rekonstrukciju Vlade i da se rebalans izvršava. Uputstva za izradu budžeta za 2014. godinu pravljena su na osnovu postojećeg rebalansiranog budžeta za 2013. godinu i svih mera štednje, što podrazumeva smanjenje subvencija, smanjenje materijalnih troškova poslovanja i prioritizaciju kapitalnih izdataka na nivu cele države. Na osnovu fiskalne strategije, izračunato je koliko investicija možemo da priuštimo u naredne tri godine, i na osnovu toga je izvršena prioritizacija na nivou Vlade.

Biljana Grandović, načelnik Odeljenja za materijalno-finansijske poslove u Ministarstvu enegretike, razvoja i zaštite životne sredine, istakla je da, shodno Zakonu o budžetskom sistemu, budžet se uvek planira na osnovu uputstva ministra finansija, koji daje osnovne smernice za rad svim budžetskim korisnicima kako da planiraju sve izdatke za naredne tri godine (data je i projekcija plata i projekcija tzv. diskrecionih rashoda i svih ostalih troškova – politika Vlade za naredni trogodišnji period koja se nadovezuje na Fiskalnu strategiju RS). Uputstvo je obavezujuće za sve budžetske korisnike i daje osnvne smernice planiranja sredstava za 2014. godinu, sa projekcijama za 2015. i 2016. godinu.

Gordana Čomić je pojasnila svoje pitanje, s obzirom na to da neka ministarstva nisu postojala od rekonstrukcije Vlade, postavivši pitanje na koji način se rešava situacija da ministarstva koja ne postoje troše novac u ovom periodu i na koji način će se obrazložiti izvršavanje budžeta za period od 3. septembra do 31. decembra 2013. godine za ministarstva koja više ne postoje i kojim je to uputstvom rešeno.

Nada Mirković iz Ministarstva finansija je objasnila da je članom 61. Zakona o budžetskom sistemu propisano šta se radi kada dođe do promene nadležnosti između direktnih i indirektnih korisnika budžetskih sredstava, kao i šta se radi ukoliko se u toku godine osnuje novi budžetski korisnik – to su tzv. rešenja tekuće budžetske rezerve, kojim se vrši presek stanja, kako ne bi došlo do blokade rada od momenta usvajanja novog zakona o ministarstvima, što se radilo i 2011. godine i prošle godine, kada je došlo do izmene Zakona o ministarstvima. Presek stanja podrazumeva da sve što je izvršeno do datuma stupanja na snagu novog zakona o ministarstvima ostaje da je izvršeno u sklopu ministarstva koje je postojalo do tog datuma, a preostali iznos raspoloživih aproprijacija raspoređuje se u nadležnost novim ministarstvima, a ta rešenja se objavljuju u „Službenom glasniku RS“. Sve to će se videti u Završnom računu za 2013. godinu.

Milica Vojić Marković postavila je pitanje koje se odnosi na najavljeno osnivanje budžetskog fonda za zaštitu životne sredine, s obzirom da u predlogu budžeta nisu predviđena sredstva za to. Postavila je i pitanje šta u budžetu kod Ministarstva enegretike, razvoja i zaštite životne sredine znači ekonomska klasifikacija 484 naknada štete za povredu ili štetu nastalu usled elementarnih nepogoda ili drugih prirodnih uzroka, za koju je opredeljeno 6 777 000 dinara, što je malo sredstava. Ukazala je na to da se ista stavka pojavljuje kod još četiri ministarstva, između ostalog i Ministarstva rada, zapošljavanja i socijalne politike. Najveća sredstva su predviđena kod Ministarstva finansija – 80 miliona dinara. Postavila je i pitanje zbog čega su dugovi koje je ostavio ugašeni Fond za zaštitu životne sredine razbijeni na četiri pozicije.

Biljana Grandović pojasnila je da je predviđeno da budžetski fond za zaštitu životne sredine bude osnovan donošenjem izmena i dopuna Zakona o zaštiti životne sredine, a s obzirom da taj zakon još nije donet, ne postoji pravni osnov ѕa osnivanje budžetskog fonda za zaštitu životne sredine, ali to predstoji u narednom periodu. Na osnovu člana 61. Zakona o budžetskom sistemu, to će se regulisati u budžetu za 2014. godinu. Naknada štete sa aproprijacije 484 predviđa sve one naknade štete koje zaštićene divlje životinje nanesu poljoprivrednim privatnim gazdinstvima (npr. kada medved nanase štetu košnicama). Visina sredstava ѕa 2014. godinu je planirana prema izvršenju za iste namene u 2013. godini. I u 2013. godini su postojale nasleđene obaveze ugašenog Fonda za zaštitu životne sredine. Ministarstvo finansija je povećalo sredstva u budžetu za 2014. godinu upravo za te namene, a četiri pozicije su predviđene zato što se sa njih plaćaju različite vrste preuzetih obaveza (sa 424 – sa milijardu i 62 miliona dinara – plaćanje prijekata energetske efikasnosti - sanacije škola, bolnica, dečijih ustanova; sa 454 – plaćanje naknade za posebne tokove otpada i za reciklere itd.), prema vrsti troška.

Nada Mirković iz Ministarstva finansija objasnila je da su kod Ministarstva finansija predviđena najveća sredstva za naknada štete za povredu ili štetu nastalu usled elementarnih nepogoda, o čijem će trošenju odlučivati Komisija.

Član Odbora Aleksandra Tomić konstatovala je da su nadležnosti Ministarstva energetike, razvoja i zaštite životne sredine i Ministarstva prirodnih resursa, rudarstva i prostornog planiranja ostale iste kao i pre rekonstrukcije Vlade, tako da problema na koji je ukazala Gordana Čomić kod izvršenja budžeta u tom delu nema. Jedini problem koji muči ovaj odbor je Fond, odnosno sredstva koja po principu „zagađivač plaća“ treba da budu refundirana. To je u skladu sa evropskim direktivama. Postavila je pitanje kakvo je gledište Ministarstva finansija u budućnosti, kada je u pitanju upravljanje finansijama, kada se radi o nakanadama koje se ubiraju za potrebe zaštite životne sredine, kako će se upravljati tim sredstvima – da li kroz fond, da li kroz određene projekte, koje će predlagati dva nadležna ministarstva, da li uz pomoć EU i IPA fondova, da li će moći da se na neki način konsoliduju ta sredstva? Ukazala je na značaj planova za 2014, 2015, 2016. i 2017. godinu, s obzirom na to da nam slede tri godine priprema za otvaranje Poglavlja 27 u pregovorima. Postavila je pitanje da li Ministarstvo finansija razmišlja o tome.

Nikola Ćorsović, državni sekretar Ministarstva finansija rekao je da postoje dve strane – prihodna i rashodna. Što se tiče prihodne strane budžeta, radi se na izradi nacrta zakona o naknadama, kojim bi se obuhvatile sve naknade, kako bi se videlo koje se sve naknade plaćaju, i koliki su iznosi koje se tako prikupljaju. Što se tiče rashodne strane, planira se da se sledeće godine pređe na programski budžet, koji će pružiti daleko više informacija o tome kako se troše sredstva i merila efekata potrošenih sredstava. EU predviđa sredstva za zaštitu životne sredine. Ministarstvo razvija decentralizovani sistem upravljanja IPA fondovima, na taj način praveći „mini javne finansije“ u okviru Ministarstva finansija, koje će se baviti sredstvima iz IPA fondnova. Očekuje se veći priliv sredstava iz EU po ovim osnovima.

Predsednik Odbora podsetila je Odbor na odredbu člana 173. Poslovnika NS, na osnovu koje, pre pretresa na sednici Narodne skupštine, predlog budžeta mogu da razmatraju odbori Narodne skupštine, u skladu sa svojim delokrugom, koji svoje izveštaje dostavljaju nadležnom odboru.

Odbor za zaštitu životne sredine, sa pet glasova za i pet glasova protiv, odlučio je da Odboru za finansije, republički budžet i kontrolu trošenja javnih sredstava predloži da ne prihvati u načelu Predlog zakona o budžetu Republike Srbije za 2014. godinu- razdeo 27, Ministarstvo energetike, razvoja i zaštite životne sredine i razdeo 29, Ministarstvo prirodnih resursa, rudarstva i prostornog planiranja.

Druga tačka dnevnog reda – **Razno**

Predsednik Odbora podsetila je članove Odbora da će se 2. decembra 2013. godine održati 5. javno slušanje na temu:“NATURA 2000 u Srbiji 2013.“, pozvavši ih da dostave imena učesnika javnog slušanja, koje bi trebalo pozvati na ovo javno slušanje.

Povodom ove tačke dnevnog reda nije bilo predloga ni diskusije.

Sednica je završena u 14,40 časova.

SEKRETAR PREDSEDNIK

Milica Bašić Milica Vojić Marković